[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 24.5.2007

SEK(2007) 693 endelig

BERETNING FRA KOMMISSIONEN TIL EUROPA-PARLAMENTET OG RÅDET

om udgifter under EGFL Alarmsystemet nr. 2–4/2007

INDHOLDSFORTEGNELSE

1. INDLEDNING 3

2. FORMÅLSBESTEMTE INDTÆGTER 3

3. OMSTRUKTURERINGSFONDEN FOR SUKKER 4

4. BEMÆRKNINGER ANGÅENDE GENNEMFØRELSEN AF 2007-BUDGETTET 4

5. KONKLUSIONER 5

INDLEDNING

Bilaget viser budgettets faktiske udnyttelsesgrad i perioden 16. oktober 2006 til 28. februar 2007 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1].

FORMÅLSBESTEMTE INDTÆGTER

På basis af bestemmelserne i artikel 34 i den nye finansforordning (EF) nr. 1290/2005 for den fælles landbrugspolitik betragtes indtægter, der hidrører fra finansielle korrektioner under regnskabsafslutningsproceduren, uregelmæssigheder og mælkeafgiften som formålsbestemte indtægter, der skal anvendes til finansiering af EGFL-udgifter. Ved 2007-budgettets opstilling blev der foretaget et skøn over disse indtægter, og der blev taget hensyn til dette skøn, da budgetmyndigheden vedtog bevillingerne på budgettet for 2007 således:

- Indtægterne fra mælkeafgiften blev anslået til 349,0 mio. EUR, og der blev taget hensyn hertil ved nedsættelse af de bevillinger, der var blevet ansøgt om for mælk og mejeriprodukter, således at budgetmyndigheden afsatte et beløb på 587,0 mio. EUR.

- Indtægterne fra tilbagebetalingerne som følge af den efterprøvende regnskabsafslutning og uregelmæssigheder blev oprindelig anslået til henholdsvis 568,0 mio. EUR og 70,0 mio. EUR. Der blev taget hensyn til det samlede beløb på 638,0 mio. EUR ved nedsættelse af de bevillinger, der var blevet ansøgt om til enkeltbetalingsordningen, således at budgetmyndigheden afsatte en beløb på 27 918,0 mio. EUR.

Vedlagte tabel viser gennemførelsen af regnskaberne vedrørende de formålsbestemte indtægter, hvoraf der pr. 28. februar 2007 var blevet opkrævet et beløb på 721,2 mio. EUR således:

- der blev fra mælkeafgiften opkrævet et beløb på ca. 350,9 mio. EUR sammenholdt med det oprindelige skøn på 349,0 mio. EUR

- tilbagebetalingerne som følge af den efterprøvende regnskabsafslutning beløb sig til ca. 332,2 mio. EUR, og der forventes yderligere tilbagebetalinger ved regnskabsårets udgang

- endelig beløb indtægterne som følge af uregelmæssigheder sig til ca. 38,1 mio. EUR, og der forventes at indgå yderligere beløb ved regnskabsårets udgang.

Ifølge de relevante bestemmelser kan disse indtægter helt eller delvist anvendes til at finansiere EGFL-udgifter, hvis de af budgetmyndigheden tildelte bevillinger ikke er tilstrækkelige til at finansiere de af medlemsstaterne afholdte udgifter. Hvis nogle af disse indtægter ikke anvendes, så vil disse automatisk blive overført til det følgende regnskabsår.

OMSTRUKTURERINGSFONDEN FOR SUKKER

De midlertidige omstruktureringsafgifter i sukkersektoren betragtes som formålsbestemte indtægter, der skal finansiere sukkeromstruktureringsstøtten og anden støtte inden for rammerne af omstruktureringsfonden. For produktionsåret 2006/07 vedrører disse afgifter de kvotemængder af sukker, insulinsirup og isoglucose, som de erhvervsdrivende har, og medlemsstaterne skal indbetale disse afgifter til fonden i to rater, hvor fristen er henholdsvis 31. marts og 30. november 2007. Ultimo februar havde medlemsstaterne indbetalt ca. 314,2 mio. EUR af deres første rate af de skyldige omstruktureringsafgifter.

BEMÆRKNINGER ANGÅENDE GENNEMFØRELSEN AF 2007-BUDGETTET

I det følgende gives en kort beskrivelse af årsagerne til de væsentligste afvigelser mellem den faktiske og den forventede udnyttelsesgrad for visse områder i budgettet for 2007:

Valutafaktorer

Udgifterne i perioden er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især korn og sukker, og for nogle former for hjemmemarkedsstøtte, som f.eks. støtten til bomuld, påvirkes udgifterne af udviklingen i denne vekselkurs.

I overensstemmelse med artikel 21 i forordning (EF) nr. 1290/2005 baserede budgetmyndigheden sin vedtagelse af budgettet på den gennemsnitlige vekselkurs for juli-september 2006, dvs. 1 EUR = 1,27 USD. Det skal bemærkes, at gennemsnitskursen i perioden 1. august 2006 til 28. februar 2007 var ca. 1 EUR = 1,29 USD, dvs. 1,6 % højere end den kurs, som blev anvendt ved opstillingen af budgettet for 2007.

Markedsfaktorer

Korn (– 150,1 mio. EUR)

De usædvanligt gunstige interne og eksterne forhold på markedet for korn og de deraf følgende højere interne markedspriser forventes at medføre lavere eksportrestitutionssatser samt mindre opkøb og højere salg af korn til/fra offentlige lagre og dermed et underforbrug af budgetbevillingerne i denne sektor, som forventes at vare ved til regnskabsårets udgang.

Sukker (+ 130,0 mio. EUR)

Det nuværende overforbrug af budgetbevillinger sammenholdt med indikatoren skyldes de øgede mængder eksporteret sukker både på det frie marked og fra offentlige lagre.

Vin (+ 58,0 mio. EUR)

Det nuværende overforbrug af budgetbevillinger sammenholdt med indikatoren har følgende tre årsager:

- medlemsstaternes løbende betalinger som følge af krisedestillation i produktionsåret 2005/06, som blev udført sidst i 2006, men som ikke blev betalt i regnskabsåret, og

- den øgede betalingstakt for endelig nedlæggelse af vindyrkningsarealer og betalingerne vedrørende omstrukturering og omstilling.

Dette overforbrug forventes at være midlertidigt.

Mælk og mejeriprodukter (+ 79,7 mio. EUR)

Overforbruget af budgetbevillinger pr. 28. februar 2007 sammenholdt med indikatoren skyldes den stigende betalingstakt for eksportrestitutioner. På nuværende tidspunkt forventer Kommissionen, at dette overforbrug vil være midlertidigt.

Det bør bemærkes, at det konstaterede overforbrug af bevillinger sammenholdt med indikatoren har tekniske årsager. Indikatoren blev fastsat på basis af udgifterne i de tre seneste regnskabsår, som omfattede virkningen af mælkeafgiftsprovenuet, som i disse regnskabsår blev trukket fra de bevillinger, der blev ansøgt om i sektoren, og fra de afholdte udgifter. Fra og med budgettet for 2007 er dette afgiftsprovenu, der blev anslået til 349,0 mio. EUR, blevet behandlet separat som formålsbestemte indtægter for EGFL. De budgetbevillinger for 2007, der blev ansøgt om, og som budgetmyndigheden tildelte denne sektor, omfattede ikke disse indtægter, og derfor blev indikatoren anvendt på bevillinger, som var dette beløb mindre. Dette er årsagen til, at den nuværende budgetgennemførelse tyder på et overforbrug.

Hvis det oprindelige skøn over det provenu fra mælkeafgiften, som skal anvendes i mejerisektoren, tages i betragtning, så fremkommer der et underforbrug i denne sektor på – 48,1 mio. EUR.

Direkte støtte (– 411,3 mio. EUR)

Det aktuelle underforbrug på – 1,1 % sammenholdt med indikatoren omfatter både afkoblet støtte og anden direkte støtte. Medlemsstaterne kan foretage betalinger under disse ordninger frem til 30. juni 2007. Derfor mener Kommissionen, at dette underforbrug på nuværende tidspunkt kan være midlertidigt.

Hvis der tages hensyn til det provenu fra den efterprøvende regnskabsafslutning og uregelmæssigheder, der oprindelig var skønnet at skulle anvendes til enkeltbetalingsordningen, så vil der under kapitlet for direkte støtte blive et underforbrug på – 964,1 mio. EUR.

KONKLUSIONER

Budgetbevillingsforbruget vedrørende medlemsstaternes udgifter for perioden fra 16. oktober 2006 til 28. februar 2007 til markedsforanstaltninger og direkte støtte nåede op på 32 531,9 mio. EUR svarende til et samlet underforbrug af disse bevillinger på ca. – 353,2 mio. EUR.

Skulle dette samlede underforbrug af budgetbevillingerne til markedsforanstaltninger og direkte støtte fortsætte indtil regnskabsårets udgang, vil landbrugsbudgettet ikke have brug for de opkrævede formålsbestemte indtægter, der pr. 28. februar 2007 androg 721,2 mio. EUR. Det ubenyttede beløb af disse indtægter vil derfor automatisk blive overført til regnskabsåret 2008.

BILAG

[pic]

[1] EUT L 209 af 11.8.2005, s. 1. Senest ændret ved forordning (EF) nr. 320/2006 (EUT L 58 af 28.2.2006, s. 42).